Illum, il-Kummissjoni bdiet investigazzjoni biex tivvaluta jekk il-miżura ta' salvagwardja fis-seħħ bħalissa fuq l-importazzjonijiet ta' ċerti prodotti tal-azzar għandhiex tiġi estiża lil hinn mill-30 ta' Ġunju 2021. Il-bidu ta' din l-investigazzjoni jsegwi talba debitament sostanzjata li waslet minn tnax-il Stat Membru tal-UE. Il-Kummissjoni fl-investigazzjoni tagħha se tiddetermina, skont ir-rekwiżiti tar-regoli tal-UE u tad-WTO, jekk il-miżura ta' salvagwardja għadhiex meħtieġa biex tipprevjeni jew tirrimedja dannu serju lill-industrija tal-azzar tal-UE u jekk l-industrija hix qed taġġusta. L-investigazzjoni se tinkludi wkoll valutazzjoni tal-interess tal-Unjoni. L-investigazzjoni se tkun intemmet sad-data ta' meta tiskadi l-miżura ta' salvagwardja eżistenti, fit-30 ta' Ġunju 2021. Il-passi li jmiss Il-partijiet interessati kollha għandhom 15-il jum biex jesprimu l-fehmiet tagħhom, u sussegwentement se jkunu jistgħu jikkummentaw dwar is-sottomissjonijiet ta' partijiet oħra. Il-Kummissjoni ħarġet ukoll kwestjonarji lill-produtturi tal-UE biex tivvaluta s-sitwazzjoni ekonomika tagħhom. Il-Kummissjoni se tivvaluta bir-reqqa l-informazzjoni kollha li tirċievi matul l-investigazzjoni. Sussegwentement, se tagħmel proposta lill-Istati Membri biex jittieħed vot. Il-proċediment se jinkludi wkoll konsultazzjonijiet ma' gvernijiet ta' pajjiżi terzi. Se jkollha tittieħed deċiżjoni sa qabel tmiem Ġunju 2021. Il-kuntest Il-Kummissjoni ntroduċiet miżura proviżorja ta' salvagwardja fuq l-importazzjonijiet ta' ċerti prodotti tal-azzar f'Lulju 2018. Il-miżura għandha l-għan li tevita li ssir ħsara lill-produtturi tal-azzar tal-UE, fid-dawl tar-riskju li jiżdiedu l-importazzjonijiet marbuta, fost oħrajn, mal-introduzzjoni ta' restrizzjonijiet fuq il-kummerċ ta' prodotti tal-azzar mill-Istati Uniti. Kmieni fl-2019 il-Kummissjoni kkonfirmat il-miżura, li hija għal kollox konformi mal-impenji tad-WHO, għal perjodu li jibqa' sejjer sa tmiem Ġunju 2021. Din tieħu l-forma ta' kwoti tariffarji (Tariff-Rate-Quotas - TRQs) li jirriflettu l-flussi kummerċjali tradizzjonali, li fuqhom jiġi impost dazju ta' 25 % fuq l-importazzjonijiet. Il-Kummissjoni rrevediet il-funzjonament tal-miżura darbtejn (f'Ottubru 2019 u f'Lulju 2020 rispettivament). Reċentement, hija adattat il-volumi tat-TRQs biex jirriflettu l-ħruġ tar-Renju Unit mill-unjoni doganali tal-UE mill-1 ta' Jannar 2021. Għal aktar informazzjoni Link għan-Notifika ta' Bidu